Argeïkum

duimnael|365px|'n Kunstenaar se voorstelling van 'n landskap in die Argeïkum

Die **Argeïkum** of **Argeïese Eon** is die tweede geologiese eon in die Aarde se bestaan. Dit het sowat 4&nbsp;miljard jaar gelede begin met die einde van die Hadeïkum en geduur tot die begin van die Proterosoïkum sowat 2,5&nbsp;miljard jaar gelede.

Die naam kom van die Antieke Griekse Αρχή (*Arkhē*; "begin, oorsprong").
Die eon is eers gewoonlik nie op grond van stratigrafie bepaal soos ander geologiese tydperke nie, maar chronometries. Gradstein-hulle (2012) het nogtans 'n indeling voorgestel wat vanaf omtrent 3 490 miljoen jaar gelde stratigrafies gedefinieer word.

Toe die Argeïkum begin, was die Aarde se hittevloei byna drie keer so groot as vandag, en dit was steeds twee keer so groot met die oorgang na die Proterosoïkum. Die ekstra hitte is veroorsaak deur ’n mengsel van oortollige hitte ná die vorming van die planeet en sy kern en radioaktiewe elemente.

Tektoniese aktiwiteit het waarskynlik verskil van vandag s'n. Sommige wetenskaplikes meen dat omdat die Aarde baie warmer was, tektoniese aktiwiteit groter was. Dit het die vorming van kontinente voorkom totdat die mantel afgekoel en konveksie afgeneem het. Ander meen die oseaniese litosfeer was te lewendig dat tektoniese plate onder mekaar kon inbeweeg en dat die gebrek aan Argeïese rotse die gevolg is van erosie deur daaropvolgende tektoniese aktiwiteit.

## Plaattektoniek 
duimnael|400px|Argeïese kratons. 
Vandag word steeds navorsing gedoen om te bepaal of tektoniese aktiwiteit in die Argeïkum voorgekom het.

Uit die ontwikkeling van die Sm/Nd-isotoopverhouding kom Rosas en Korenaga (2018) tot die gevolgtrekking dat die groei van die aardkors reeds aan die einde van die Hadeïkum volledig was en dat die konveksie in die mantel dalk reeds deur plaattektoniek plaasgevind het. Die tektoniek se styl kan nogtans baie verskil het van vandag s'n en die spoed van die kringloop kon so hoog as 2-4 x 1022 kg/Ga gewees het. 

## Kratons 
Hoewel uit die Hadeïkum noulik gesteentes bekend is, kan uit die Argeïkum heelparty kratons onderskei word. Die Kaapvaal-kraton van Suid-Afrika met sy Barberton-groensteengordel is die kraton wat die beste behou is. Daar word gedink dat die kraton soms superkratons gevorm het. Die periode Vaalbarium is na die bekendste voorgestelde superkraton *Vaalbara* (Kaapvaal+Pilbara) vernoem, hoewel dit nie seker is dat dit reeds in daardie tyd gevorm het nie.  Daar het moontlik ook ander superkratons bestaan soos *Superia* (Superior+Wyoming+Kola-Karelia+Hearne volgens Ernst & Bleeker 2010), *Sclavia* (Dharwar+Slave volgens French & Heaman 2010) en *Zimgarn* (Yilgarn+Zimbabwe volgens Smirnov-hulle 2013). Dit is nogtans  moontlik dat Pilbara en Kaapvaal saam met ander kratons 'n groter superkontinent gevorm het sonder dat hulle aanmekaar gegrens het.

## Klimaat 
Die Argeïkum se klimaat is 'n omstrede saak. Die δ18O-waardes wat in tjert gevind word, wys 'n baie hoë temperatuur van die aardoppervlak tot 1,5 miljard jaar gelede (Proterosoïkum). Die reduserende aard van die atmosfeer beteken dalk dat die parsiële druk van koolstofdioksied baie hoër as vandag was. Daar is ook biochemiese aanwysings dat die oudste lewensvorme, Archaea en bakterieë termofiel was en 'n temperatuur van 100&nbsp;oC kon oorleef het. Aan die ander kant het die son waarskynlik flouer geskyn. Daar is ook aanwysings van 'n ystydperk in die Pongolium.

## Lewe 
[duimnael|links|Fossiele [stromatoliet uit Pilbara van 3,6 - 3,2 miljard jaar oud.]]
Wetenskaplike bewyse dui aan dat lewe op Aarde minstens 3,5&nbsp;miljard jaar gelede begin het. Die vroegste bewyse van lewe is grafiet wat biogenies blyk te wees en voorkom in 3,7&nbsp;miljard jaar oue afsettingsgesteentes wat in Wes-Groenland ontdek is en fossiele in 3,48&nbsp;miljard jaar oue sandsteen wat in Wes-Australië ontdek is.

Fossiele van sianobakteriese lae wat gehelp het met die vorming van suurstof in die atmosfeer het regdeur die Argeïkum voorgekom en veral algemeen geraak laat in die eon. Benewens die domein Bacteria (voorheen bekend as Eubacteria), is mikrofossiele van die domein Archaea ook al ontdek.

Lewe het waarskynlik regdeur die Argeïkum bestaan, maar was beperk tot eenvoudige, eensellige organismes bekend as prokariote. Met die begin van die Vaalbarium word die eerste makroskopiese fossiele gevind, die stromatoliete, matte van kolonievormende sianobakterieë wat vandag nog plek-plek voorkom waar die soutgehalte van seewater so hoog is dat ander organismes wat dit sou vreet daar nie kan voorkom nie.

## Verwysings 
## Eksterne skakels 
* GeoWhen-databasis
* Wanneer het plaattektoniek begin?
*